钦定古今图书集成/明伦汇编/官常典/第297卷 > 周
## 钦定古今图书集成/明伦汇编/官常典/第297卷 > 周

周制，以《天官》冢宰统六官，而以《夏官》之司士掌群臣
之版。

按：《书经周官》：“冢宰掌邦治，统百官，均四海。”

〈注〉冢，大宰，治也。《天官》卿，治官之长，是为冢宰。内统百官，外均四海，盖天子之相也。百官异职，管摄使归于一，是之谓“统。”四海异宜，调剂使得其平，是之谓均。〈大全〉郑氏曰：“山顶曰冢。”复斋董氏曰：《周礼》：太宰掌建邦之六典，一曰治典，二曰教典，三曰礼典，四曰政典，五曰刑典，六曰事典。六典，太宰兼掌，此言掌邦治者，教礼、政、刑之属，莫非治也。陈氏《雅言》曰：“冢宰与六卿，虽分掌一职，而其官则尊于众卿，故以冢言；六卿之事，虽各列一职，而冢宰得以兼之，故以宰言。”〈按古之冢宰即相也与今铨部不同然后世六部实仿周之六官〉

按《周礼天官》：“惟王建国，辨方正位，体国经野，设官分
职，以为民极。”

〈注〉郑司农云：“置冢宰、司徒、宗伯、司马、司寇、司空，各有所职而百事举。”

乃立《天官》冢宰，使帅其属而掌邦治，以佐王均邦国。

〈注〉邦治，王所以治邦国也。郑司农云：“邦治，谓总六官之职也。”故《太宰职》曰：“掌建邦之六典，以佐王治邦国。”六官皆总属于冢宰。

治官之属：太宰，卿一人；小宰，中大夫二人；宰夫，下大
夫四人；上士八人，中士十有六人；旅下士三十有二
人；府六人，史十有二人，胥十有二人，徒百有二十人。
太宰之职，“掌建邦之六典，以佐王治邦国。一曰治典，
以经邦国，以治官府，以纪万民；二曰教典，以安邦国，
以教官府，以扰万民；三曰礼典，以和邦国，以统百官，
以谐万民；四曰政典，以平邦国，以正百官，以均万民；
五曰刑典，以诘邦国，以刑百官，以纠万民；六曰事典，
以富邦国，以任百官，以生万民。”

〈注〉郑司农云：“治典冢宰之职，故立其官曰使帅其属而掌邦治以佐王均邦国。教典司徒之职，故立其官曰使帅其属而掌邦教以佐王安扰邦国。礼典宗伯之职，故立其官曰使帅其属而掌邦礼以佐王和邦国。政典司马之职，故立其官曰使帅其属而掌邦政以佐王平邦国。刑典司寇之职，故立其官曰使帅其属而掌邦禁，以佐王刑邦国。”此三时皆有官，唯《冬》无官，又无司空。以三隅反之，则事典司空之职也。《司空》之篇亡。《小宰职》曰：“六曰冬官，其属六十，掌邦事。”

以八法治官府：“一曰官属，以举邦治，二曰官职，以辨
邦治，三曰官联，以会官治，四曰官常，以听官治，五曰
官成，以经邦治，六曰官法，以正邦治，七曰官刑，以纠
邦治，八曰官计，以弊邦治。”

〈注〉百官所居曰府。弊，断也。郑司农云：“官属谓六官

其属各六十官职谓六官之职。《官联》谓国有大事，一官不能独共，则六官共举之，连事通职相佐助也。官常谓各自领其官之常职，非连事通职所共也。官成谓官府之成事品式也。官法谓职所主之法度。官职主祭祀、朝觐、会同、宾客者，则皆自有其法度。官刑谓司刑所掌墨罪、劓罪、宫罪、刖罪、杀罪也。官计谓三年则大计群吏之治而诛赏之。郑元谓：“官刑，司寇之职五刑，其四曰官刑，上能纠职。” 官计谓小宰之六计，所以断群吏之治。

以“八则治都鄙”，一曰祭祀以驭其神，二曰法则以驭
其官，三曰废置以驭其吏，四曰禄位以驭其士，五曰
赋贡以驭其用，六曰礼俗以驭其民，七曰刑赏以驭
其威，八曰田役以驭其众。

〈注〉都之所居曰鄙，则亦法也。典法则所用异，异其名也。都、鄙，公卿大夫之采邑，王子弟所食邑。周、召、毛、聃、毕、原之属在畿内者，祭祀其先君社稷五祀，法则其官之制度。废犹退也，退其不能者，举贤而置之禄，若今月奉也。位，爵次也。赋，《口率》出泉也。贡，功也，九职之功所税也。礼、俗、昏、姻、丧、纪，旧所行也。郑司农云：“士谓学士。”

以八柄诏王驭群臣。一曰爵以驭其贵，二曰禄以驭
其富，三曰予以驭其幸，四曰置以驭其行，五曰生以
驭其福，六曰夺以驭其贫，七曰废以驭其罪，八曰诛
以驭其过。

〈注〉柄，所秉执以起事者也。诏，告也，助也。爵谓公、侯、伯、子、男、卿、大夫、士也。班禄所以富臣下。幸谓言行偶合于善，则有以赐予之，以劝后也。生犹养也，贤臣之老者，王有以养之，成王封伯禽于鲁曰“生以养周公，死以为周公后”是也。五福，一曰寿。夺谓臣有大罪没入家财者。六极，四曰贫。废犹放也。凡言驭者，所以驱之，内之于善。

以八统诏王驭万民：一曰亲亲，二曰敬故，三曰进贤，
四曰使能，五曰保庸，六曰尊贵，七曰“达吏”，八曰礼宾。

〈注〉统，所以合率以等物也。“保庸”安有功者。“达吏”，察举勤劳之小吏也。“礼宾”，宾客诸侯，所以示民亲仁善邻。

又

以九两系邦国之民：一曰牧，以地得民。二曰长，以贵
得民。三曰师，以贤得民。四曰儒，以道得民。五曰宗，以
族得民。六曰主，以利得民。七曰吏，以治得民。八曰友，
以任得民。九曰薮，以富得民。

〈注〉两，犹耦也，所以协耦万民。系联缀也。牧，州长也。九州各有封域以居民也。长，诸侯也。一邦之贵，民所仰也。师，诸侯师氏，有德行以教民者。儒，诸侯保氏，有六艺以教民者。宗，继别为大宗，收族者。郑司农云：“主谓公卿大夫，世世食采不绝，民税薄利之。”郑元谓：“利谓以政教利之。吏，小吏在乡邑者。友，谓同井相合，耦锄作”者。

正月之吉，始和布治于邦国都鄙，乃县治象之法于
象魏，使万民观治象，挟日而敛之。

〈注〉《正月》，周之正月，吉谓朔日。《太宰》以正月朔日，布王治之事于天下，至正岁，又书而县于象魏，振木铎以徇之，使万民观焉，小宰亦率其属而往。皆所以重治法，新王事也。凡治有故，言始和者，若改造云尔。郑司农云：“象魏，阙也。故鲁灾，季桓子御公立于象魏之外，命藏象魏，曰：‘旧章不可忘’。”从甲至申，谓之挟日，凡十日。

乃施典于邦国，而建其牧，立其监，设其参，傅其伍，陈
其殷，置其辅。

〈注〉乃者，更申敕之。以侯伯有功德者，加命作州长，谓之牧，所谓八命作牧者。监谓公、侯、伯、子男各监一国。《书》曰：“王启监厥乱为民。”参谓卿三人，伍谓大夫五人。郑司农云：“殷治律辅，为民之平也。”郑元谓：“殷，众也，谓众士也。”《王制》：“诸侯上士二十七人，其中士、下士各居其上之三，分辅府、史庶人在官者，

乃施则于都鄙，而建其长，立其两，设其伍，陈其殷，置
其辅。”

〈注〉长，谓公卿大夫、王子弟食采邑者。两谓两卿。不言三卿者，不足于诸侯。郑司农云：“两谓两丞，

乃施法于官府而建其正，立其贰，设其考，陈其殷，置
其辅。”

〈注〉正谓冢宰、司徒、宗伯、司马、司寇、司空也。贰谓小宰、小司徒、小宗伯、小司马、小司寇、小司空也。考，成也。佐成事者，谓宰夫、乡师、肆师、军司马、士师也。司空亡，未闻其名。

凡治，“以典待邦国之治，以则待都鄙之治，以法待官
府之治，以《官成》待万民之治，以礼待宾客之治。”

〈注〉《成八成礼》，宾礼也。

祀五帝，则掌百官之誓戒与其具修。

〈注〉“祀五帝”，谓四郊及明堂誓戒，要之以刑，重失礼也。《明堂位》所谓“各扬其职，百官废职服大刑”是。其

辞之略也。具所当共修，扫除粪洒。

前期十日，帅执事而卜日，遂戒。

〈注〉前期，前所诹之日也。十日，容散齐七日，致齐三日，执事、宗伯、太卜之属。既卜，又戒百官“以始齐

及执事，视涤濯。”

〈注〉《执事》初为祭事，前祭日之夕。“涤濯。”谓溉祭器及甑甗之属。

及纳亨，赞王牲事。

〈注〉“纳亨”“纳牲，将告杀。”谓乡祭之晨，既杀以授亨人。凡大祭祀，君亲牵牲，大夫赞之。

及祀之日，赞玉币、爵之事。

〈注〉“日旦”，明也。玉币所以礼神，玉与币各如其方之色。爵所以献齐酒，不用玉爵，尚质也。三者执以从王，至而授之。

祀大神示亦如之。

〈注〉“大神祇”，谓天地示，本又作“祇。”

享先王亦如之。赞“玉几、玉爵。”

〈注〉玉几，所以依神。天子左右玉几，宗庙献用玉爵。

大朝觐会同，赞玉币。“玉献、玉几、玉爵。”

〈注〉助王受此四者，时见曰“会”，殷见曰同。大会同，或于春朝，或于秋觐，举春秋，则冬夏可知。玉币，诸侯享币也。玉献，献国珍异，执玉以致之。玉几，王所依也。“立而设几”，优尊者。玉爵，王礼诸侯之酢爵。王朝诸侯，立依前南面，其礼之于阼阶上。

作大事，则戒于百官，赞王命。

〈注〉助王为教令。

王视治朝，则赞听治。

〈注〉治朝，在路门外，群臣治事之朝，王视之，则助王平断。

“视四方之听朝”，亦如之。

〈注〉谓王巡狩在外时。

“凡邦之小治，则冢宰听之。”待四方之宾客之小治。

〈注〉大事决于王，小事冢宰传平。

岁终，则令百官府各正其治，受其会。

〈注〉正。正处也。会大计也。

听其致事，而诏王废置。

〈注〉平其事来至者之功状，而奏白王。

三岁，则大计群吏之治而诛赏之。

〈注〉事，夕则听之。大无功，不徒废，必罪之；大有功，不徒置，必赏之。郑司农云：“三载考绩。”

《小宰》之职，“掌建邦之宫刑，以治王宫之政令，凡宫之
纠禁。”

〈注〉杜子春云：“宫皆当为官。”郑元谓：宫刑，在王宫中者之刑。建明布告之。纠，犹割也，察也，若今御史中丞。

掌邦之六典、八法、八则之贰，以逆邦国都鄙官府之
治。

〈注〉逆迎受之。郑司农云：“贰，副也。”

又

以官府之六叙正群吏，“一曰以叙正其位，二曰以叙
进其治，三曰以叙作其事，四曰以叙制其食，五曰以
叙受其会，六曰以叙听其情。”

〈注〉叙，秩次也，谓先尊后卑也。治，功状也。食禄之多少情，争讼之辞。

“以官府之六属举邦治。一曰《天官》，其属六十；掌邦治，
大事则从其长，小事则专达。”二曰《地官》，其属六十；掌
邦教，大事则从其长，小事则专达。三曰《春官》，其属六
十；掌邦礼，大事则从其长，小事则专达。四曰《夏官》，其
属六十；掌邦政，大事则从其长，小事则专达。五曰《秋
官》，其属六十；掌邦刑，大事则从其长，小事则专达。六
曰《冬官》，其属六十，掌邦事。大事则从其长，小事则专
达。

〈注〉大事从其长，若庖人、内外饔，与膳夫共王之食；小事专达，若宫人、掌舍。各为一官。六官之属三百六十，象天地四时、日月星辰之度数，天道备焉。前此者，成王作《周官》，其志有述天授位之义，故周公设官分职以法之。

以官府之六职辨邦治：一曰治职，以平邦国，以均万
民，以节财用；二曰教职，以安邦国，以宁万民，以“怀宾
客；三曰礼职，以和邦国，以谐万民，以事鬼神；四曰政
职，以服邦国，以正万民，以聚百物；五曰刑职，以诘邦
国，以纠万民，以除盗贼；六曰事职，以富邦国，以养万
民，以生百物。”

〈注〉怀亦安也。宾客来，共其委积，所以安之。聚百物者。司马主九畿，职方制其贡，各以其所有。

以官府之六联合邦治，一曰祭祀之联事，二曰宾客
之联事，三曰丧荒之联事，四曰军旅之联事，五曰田
役之联事，六曰敛㢮之联事。凡小事皆有联。

〈注〉杜子春“㢮读为施。”郑元谓“荒政弛，力役及国中贵者、贤者、服公事者、老者、疾者，皆舍，不以力役之事

师田以简稽，三曰听闾里以版图，四曰听称责以傅
别，五曰听禄位以礼命，六曰听取予以书契，七曰听
卖买以质剂，八曰听出入以要会。”

〈注〉郑司农云：“政谓军政也。役谓发兵起徒役也。比居谓伍籍也。比地为伍，因内政寄军，令以伍籍发军起役者，平而无遗脱也。简稽士卒兵器簿书，简犹阅也，稽犹计也，合也，合计其士之卒伍，阅其兵器，为之要簿也。故《遂人职》曰：‘稽其人民，简其兵器’。”版，户籍。图，地图也。听人讼地者，以版图决。称。责，谓贷予。傅别，谓券书也。听讼责者以券书之。傅傅著约束于文书。别别为两，两家各得一也。《礼命》，谓九赐也。书契，符书也。质剂，谓市中平贾，今时月平是也。要会，谓计最之簿书。月计曰要，岁计曰会。故《宰夫职》曰：“岁终则令群吏正岁会，月终则令正月要傅别”，故书作“傅辨。”郑大夫读为符别，杜子春读为傅别，郑元谓“政谓”赋也。凡其字或作政，或作“正”，或作“征”，以多言之，宜从“征。”

以听官府之六计，弊群吏之治。一曰廉善，二曰廉能，
三曰廉敬，四曰廉正，五曰廉法，六曰廉辨。

〈注〉听，平治也。平治官府之计有六事。弊，断也。既断以六事，又以廉为本。善善其事，有辞誉也。能，政令行也。敬，不懈于位也。正行无倾邪也。法，守法不失也。辨，辨然不疑惑也。杜子春曰：“廉辨或为廉端。”

以法掌祭祀、朝觐、会同、宾客之戒具，军旅、田役、丧荒
亦如之。

〈注〉法谓其礼法也。戒具，戒官有事者所当共。

七事者。令百官府共其财用，治其施舍，听其治讼。

〈注〉“七事”，谓先四如之者三也。“施舍不给役”者。

凡祭祀，赞王币爵之事。祼将之事。凡宾客，赞祼。凡受
爵之事，凡受币之事。月终，则以官府之叙，受群吏之
要。

〈注〉主每月之小计。

赞冢宰受岁会，岁终，则令群吏致事。

〈注〉“使赍岁尽，文书来至。”若今上计，

正岁，帅治官之属而观治象之法，徇以木铎，曰：“不用
法者，国有常刑。”

〈注〉《正岁》谓夏之正月，得四时之正，以出教令者，审也。古者将有新令，必奋木铎以警众，使明听也。木铎，木舌也。文事奋木铎，武事奋金铎。

乃退，以宫刑宪禁于王宫。

〈注〉宪谓表县之，若今新有法令云。

令于百官府曰：“各修乃职，考乃法，待乃事，以听王命。
其有不共，则国有大刑。”

〈注〉“乃”，犹“女”也。

宰夫之职，“掌治朝之法，以正王及三公、六卿、大夫、群
吏之位，掌其禁令。”

〈注〉治朝，在路门之外，其位，司士掌焉，“宰夫察其不如仪。”

叙群吏之治，以待宾客之令。诸臣之复，万民之逆。

〈注〉《恒》次叙诸吏之职事，三者之来，则应使辨理之。郑司农云：“复，请也。逆迎受王命者。宰夫主诸臣万民之复逆，故诗人重之曰家伯冢宰。”郑元谓“复之言报也，反也，反报于王，谓于朝廷奏事，自下而上曰逆，逆谓上书。”

掌百官府之征令，辨其八职。“一曰正，掌官法以治要。
二曰师，掌官成以治凡。三曰司，掌官法以治目。四曰
旅，掌官常以治数。五曰府，掌官契以治藏。六曰史，掌
官书以赞治。七曰胥，掌官叙以治叙。八曰徒，掌官令
以征令。”

〈注〉《别异》诸官之八职，以备王之征召，所为正辟，于治官，则冢宰也。“治要”，若岁计也。师辟小宰、宰夫也。“治凡”，若月计也。司辟，上士、中士。治目，若今日计也。旅辟下士也。“治数”，每事多少异也。“治藏”，藏文书及器物。“赞治”，若今起文书草也。“治叙”，次序官中，如今侍曹伍伯传吏朝也。征令，趋走给召呼。

掌治法以考百官府、群都、县鄙之治，乘其财用之出
入。凡失财用物辟名者，以官刑诏冢宰而诛之；其足
用长财善物者，赏之。

〈注〉群都，诸采邑也。六遂五百家为鄙，五鄙为县。言县、鄙而六乡、州、党亦存焉。乘犹计也。财，泉谷也。用，货贿也。物，畜兽也。辟名诈为书，以空作见文书，与实不相应也。官刑，谓《司寇》《五刑》第四者。

以式法掌祭祀之戒具与其荐羞，从《大宰》而视涤濯。

〈注〉荐脯醢也。羞，庶羞，内羞。

凡礼事，赞小宰比官府之具。

〈注〉比校次之。

凡朝觐、会同、宾客，以《牢礼》之法，掌其牢礼、委积、膳献、
饮食、宾赐之飧牵与其陈数。

又

岁终，则令群吏正岁会。月终，则令正月要。旬终，则令正日成。而以考其治。治不以时举者，以告而诛之。

〈注〉岁终自周季冬。正犹定也。旬，十日也。治不时举者，谓违时令，失期会。

正岁，则以法警戒群吏，令修宫中之职事。

〈注〉警敕戒之言郑司农云：“正岁之正月，以法戒敕群吏。”

书其能者与其良者，而以告于上。

〈注〉良犹善也。上谓小宰、大宰也。郑司农云：“若今时举孝廉、贤良、方正、茂才异等。”

《夏官》司马，政官之属。“司士，下大夫二人，中士六人，下
士十有二人；府二人，史四人，胥四人，徒四十人。掌群
臣之版，以治其政令。岁登下其损益之数，辨其年岁
与其贵贱，周知邦国、都、家、县、鄙之数，卿、大夫、士、庶子
之数。”

〈注〉“损益”，谓用功过黜陟者，县鄙乡遂之属，故书版为班。郑司农云：“班书或为版。版，名籍。”

以诏王治。

〈注〉告王“所当进退。”

以德诏爵，以功诏禄，以能诏事，以久奠食。

〈注〉德谓贤者。食，稍食也。贤者既爵乃禄之，能者事成乃食之。《王制》曰：“司马辨论官材，论进士之贤者，以告于王而定其论。论定然后官之，任官然后爵之，位定然后禄之。”

惟赐无常。

〈注〉“赐多少由王”，不如禄食有常品。